משגר טילים של THAAD

אין לבלבל עם אין לבלבל ערך זה עם הערך "הגנה מרחבית", העוסק במערכת הגנה על מרחבי הספר של המדינה.
מיזם **הגנה מרחבית בגובה רב** (באנגלית: **THAAD - Terminal High Altitude Area Defense**), הוא טיל נגד טילים, פרויקט אמריקני המגלם מערכת לירוט טילים בליסטיים לטווח קצר ובינוני תוך שימוש בגישת פגע והשמד. הטיל אינו נושא ראש קרב אלא מסתמך על אנרגיה קינטית הנוצרת כתוצאה מההתנגשות בין המיירט למטרה. THAAD תוכנן כנגד טילי סקאד ודומיו ואין ביכולתו לירט טילים בין יבשתיים.

מערכת THAAD תוכננה ונבנתה על ידי לוקהיד מרטין. בין קבלני המשנה היו ריית'יאון וחברת בואינג. הפיתוח של המערכת תוקצב במעל 700 מיליון דולר בשנת 2004. פריסה מלאה של המערכת צפויה לעלות עשרות מיליארדי דולרים.

הפריסה של THAAD תוכננה במקור לשנת 2012 אבל היא הוקדמה לשנת 2009.

בסוף ספטמבר 2008 הוצב בבסיס נבטים בישראל מכ"ם של THAAD מסוג FBX-T לאחר שהועבר באוויר על ידי מטוסי תובלה כבדים. המערכת נמצאת בפיקוח אמריקני ואסורה לגישה לזרים.

המערכת מאפשרת גילוי טילים ומטוסים מכל הסוגים ומעקב אחריהם במרחק העולה על 2,000 ק"מ. מאפשרת להתריע על איום 13 עד 15 דקות לפני פגיעה.[דרוש מקור]

פיתוח
-----

דיאגרמת טיל ה-THAAD
הרעיון של THAAD הוצג בשנת 1987. בשנת 1992, בחר צבא ארצות הברית בלוקהיד מרטין כקבלן ראשי לפיתוח THAAD. ניסוי התעופה הראשון של THAAD התרחש בשנת 1995. כל ניסויי התעופה בשלב הדגמה ואימות התכן התרחשו במטווח הטילים וייט סנדס. ששת ניסיונות הירוט הראשונים כשלו. רק בשנת 1999 התרחשו היירוטים המוצלחים הראשונים כנגד טילי הרה.

### שלב ההדגמה ואימות התכן

|  |  |  |
| --- | --- | --- |
| **תאריך** | תוצאה | הערות |
| 21 אפריל 1995 | הצלחה | ניסוי טיסה ראשון לבדיקת מערכת ההנעה. אין מטרה בניסוי |
| 31 יולי 1995 | כישלון | בדיקת רכב ההשמדה. הניסוי בוטל. אין מטרה בניסוי |
| 13 אוקטובר 1995 | הצלחה | בדיקת מערכת רכישת המטרות. לא היה ניסיון לפגוע במטרה בעת הניסוי. |
| 13 דצמבר 1995 | כישלון | כישלון בפגיעה במטרת הדמה בשל תקלות תכנה במערכות הדלק של הטיל |
| 22 מרץ 1996 | כישלון | כישלון בפגיעה במטרת דמה בשל בעיות מכניות במנגנון הניתוק של רכב ההשמדה |
| 15 יולי 1996 | כישלון | כישלון בפגיעה במטרת דמה בשל תקלה במערכת רכישת המטרות. |
| 6 מרץ 1997 | כישלון | כישלון בפגיעה במטרת דמה בשל זיהום במערכת החשמלית |
| 12 מאי 1998 | כישלון | כישלון בפגיעה במטרת דמה בשל קצר חשמלי במערכת הבוסטר. הקונגרס האמריקני מחליט להפחית את המימון לפרויקט בשל כשלים חוזרים ונשנים |
| 29 מרץ 1999 | כישלון | כישלון בפגיעה במטרת דמה בשל כשלים מרובים כולל כשל במערכת ההנחיה |
| 10 יוני 1999 | הצלחה | בפגיעה במטרת דמה במתאר פשוט |
| 2 אוגוסט 1999 | הצלחה | פגיעה במטרת דמה מחוץ לאטמוספירה |

### שלב ההנדסה והיצור

ביוני 2000 קיבלה לוקהיד חוזה פיתוח ויצור של המערכת כמערכת אש טקטית ניידת עבור הצבא. הניסויים חודשו בשנת 2006 במטווח הטילים של וייט סאנדס ולאחר מכן עברו הניסויים למטווח הטילים באוקיינוס השקט.

|  |  |  |
| --- | --- | --- |
| **תאריך** | תוצאה | הערות |
| 22 נובמבר 2005 | הצלחה | טיסת ניסוי ראשונה בשלב הנדסה ויצור |
| 11 מאי 2006 | הצלחה(?) | טיסת ניסוי פיתוחית ראשונה לבדיקת כלל המערכת כולל המיירט, המשגר, המכ"ם ובקרת האש. |
| 12 יולי 2006 | הצלחה | ירוט טיל מטרה אמיתי |
| 13 ספטמבר 2006 | הופסק | טיל המטרה שוגר אך היה צורך לעצור את הניסוי עוד טרם שיגור הטיל המיירט |
| סתיו 2006 | בוטל | דחיה |
| 27 ינואר 2007 | הצלחה | ירוט טיל מטרה המייצג סקאד (לא פציל) גבוה באטמוספירה. טיל המטרה שוגר מקוואי שבאוקיינוס השקט. |
| 6 אפריל 2007 | הצלחה | ירוט טיל מטרה המייצג סקאד (ללא ראש קרב פציל) בגובה בינוני באטמוספירה. טיל המטרה שוגר מקוואי שבאוקיינוס השקט. |
| 27 אוקטובר 2007 | הצלחה | ירוט טיל מטרה מחוץ לאטמוספירה. המערכת הצליחה לגלות, לעקוב וליירט את המטרה. |
| 27 יוני 2008 | הצלחה | ירוט טיל ששוגר ממטוס בואינג C-17 גלובמאסטר III |

ייצור ופריסה
------------

תמרון חוסך אנרגיה של THAAD לשריפת דלק עודף.
טיל THAAD משמיד טילים בהתנגשות תוך שימוש בטכנולוגית פגע והשמד. הדבר דומה לטיל הפטריוט בגרסת ה-PAC-3. בניגוד ל-THAAD, הפטריוט כולל ראש קרב מתפוצץ. לטילי THAAD טווח מוערך של 200 קילומטרים וגובה מוערך של 150 קילומטרים. הטילים מיוצרים באלבמה במתקן של לוקהיד מרטין. במתקן מבוצעת אינטגרציה, הרכבה ובדיקה של הטילים.

מכ"ם ה-THAAD פועל בתחום תדר-X ונבנה על ידי חברת ריית'יאון. זהו מכ"ם ה-X-Band הקרקעי/נישא באוויר הגדול ביותר בעולם. ה-FBX-T הוא גרסה של המכ"ם שנועדה לאפשר הגנה מפני טילים בליסטיים בין־יבשתיים.

### מערכת ראשונה בפורט בליס

במאי 2008 הפעיל צבא ארצות הברית את הסוללה המבצעית הראשונה כחלק מפיקוד ההגנה מפני טילים. לסוללה 24 מיירטים, 3 משגרי THAAD, מרכז בקרת אש ומכ"ם. פריסה מלאה החלה בשנת 2009.

לפי דיווח העדכני לאוקטובר 2018, ארצות הברית הצטיידה כבר בשבע סוללות, סופקו 300 מיירטים מהתעשייה לצבא ארצות הברית והמערכת פרוסה מבצעית בגואם ובדרום קוריאה.

### פריסה מבצעית בהוואי

החל מיוני 2009 נפרסה סוללה מבצעית בהוואי אל מול איום אפשרי על האיים.

### פריסה אפשרית לגואם

באפריל 2013, ארצות הברית פרסמה כוונה לפרוס סוללה באי גואם.

### ישראל

לפי העיתון "טיים" ממאי 2012, בישראל מוצב מכ"ם של המערכת.

במרץ 2019 נפרסה המערכת לראשונה בישראל בדרום המדינה במסגרת תרגיל בו השתתפו יותר מ-200 חיילים אמריקאים, רכזי בקרים ומכ"מים ובעלי תפקידים נוספים מצבא ארצות הברית ומצה"ל. התרגיל הובל על ידי פיקוד הכוחות האמריקאים באירופה (EUCOM). באפריל 2019 פורסם כי התרגיל עבר בהצלחה.

בנובמבר 2023 דיווח האתר "אינטליג'נס אונליין" (צר') כי בעקבות מעורבות החות'ים במלחמת חרבות ברזל, נפרסה המערכת בבסיס הר קרן שבנגב.

### איחוד האמירויות הערביות

איחוד האמירויות חתמה על חוזה לרכישת מערכת הטילים ב-25 בדצמבר 2011.

ב-17 בינואר 2022 מערכת ה-THAAD ביצעה את היירוט המבצעי הראשון שלה כשיירטה טיל בליסטי ששיגרו מורדים חות'ים לעבר איחוד האמירויות.

### טורקיה

לפי פרסומים אמריקאים, גם בטורקיה מוצב מכ"ם THAAD.

קונים פוטנציאליים ברחבי העולם
-----------------------------

לפי דיווחים שונים, עומאן חתמה על חוזה הצטיידות במערכת במאי 2013. ב-2018 פורסם כי סעודיה חתמה על הסכם לרכישת 44 מערכות שנועדו להגן עליה מפני התקפה איראנית, כאשר התשלום שסעודיה תשלם עבור המערכות הוא 15 מיליארד דולר.

ראו גם
------

* קלע דוד - טיל נגד טילים בליסטיים לטווח קצר שפותח בישראל
* חץ 2 ו-3 - טילים נגד טילים בליסטיים לטווח ארוך שפותחו בישראל

קישורים חיצוניים
----------------

ויקישיתוף מדיה וקבצים בנושא **הגנה מרחבית בגובה רב** בוויקישיתוף
* 

* אתר האינטרנט הרשמי של הגנה מרחבית בגובה רב
* דף הפרויקט של הצבא
* MDA THAAD page
* ההיסטוריה של הפרויקט
* תיאור טיל ה THAAD ב-www.army-technology.com
* רון בן ישי, המכ"ם הגנתי - המסר מרתיע, באתר ynet, 28 בספטמבר 2008
* מכ"ם לאיתור טילים אירניים הגיע לישראל, באתר וואלה!‏, 28 בספטמבר 2008

הערות שוליים
------------

1. ↑  "Pentagon To Accelerate THAAD Deployment", Jeremy Singer, *Space News*, September 4 2006
2. ↑  "MDA's new THAAD success", Martin Sieff, UPI, April 6, 2007
3. ↑  "Army, Navy and Air Force shoot down test missile", Tom Finnegan, *Honolulu Star-Bulletin*, Friday, April 6, 2007
4. ↑  Press Release by Lockheed Martin on Newswires
5. ↑  31st successful "hit to kill" intercept in 39 tests
6. ↑  THAAD shoots down missile from C-17 The Associated Press, June 27, 2008
7. ↑  "First Battery of THAAD Weapon System Activated at Fort Bliss", Lockheed Martin, *newsblaze.*, May 28 2008
8. ↑  "First Battery of THAAD Weapon System Activated at Fort Bliss", Press Release, *Lockheed Martin Official Website*, May 28 2008
9. ↑  כתבה ב Space Daily
10. ↑  מאמר של המגזין "טיים", בנוגע למכ"ם המוצב לכאורה בישראל, מאי 2012
11. ↑  איתי בלומנטל, לראשונה: מערכת ההגנה האמריקנית THAAD הוצבה בישראל, באתר ynet, 04 במרץ 2019
12. ↑  Site 512, a US military bubble in Israel's Negev desert, אינטליג'נס אונליין (נדרש רישום חינם לאתר), 22 בנובמבר 2023
13. ↑  "U.S. UAE reach deal for missile-defense system", CNN
14. ↑  Judson, Jen; Gould, Joe (2022-01-21). "THAAD, in first operational use, destroys midrange ballistic missile in Houthi attack". *Defense News* (באנגלית). נבדק ב-2022-01-21.
15. ↑  "U.S. Maintains Full Control of Turkish-Based Radar" Defense Update, ‏30 בינואר 2012
16. ↑  פרסום העסקה באתר של צבא היבשה הבריטי
17. ↑  רויטרס, ‏סעודיה תרכוש מארה"ב מערכת הגנה מפני טילים, באתר מעריב אונליין, 29 בנובמבר 2018